Številka: 5302-15/2020-1 (20-06)

Datum: 26. 11. 2020

# Delo v evropski šoli – informativno povabilo strokovnim delavcem na področju vzgoje in izobraževanja k prijavi za delo v evropskih šolah v šolskem letu 2021/22

Slovenija se je leta 2004 z vstopom v Evropsko unijo vključila tudi v sistem evropskih šol s sedežem v Bruslju, ki so ga ustanovile države članice EU. Prva evropska šola je bila ustanovljena leta 1953 v Luksemburgu, danes pa deluje 13 evropskih šol v 6 državah članicah (t. i. šole tipa I). V državah članicah EU delujejo tudi akreditirane evropske šole, med katerimi je Evropska šola Ljubljana, ki je začela izvajati program 1. 9. 2018. Cilj sistema Evropskih šol je izobraževati in vzgajati otroke iz različnih držav v njihovem maternem jeziku, v duhu tesnega sodelovanja in sobivanja v raznolikem medkulturnem okolju. Program Evropskih šol zajema predšolsko vzgojo (2 leti), primarno stopnjo (5 let) in sekundarno stopnjo (7 let), izobraževanje se zaključi z Evropsko maturo. V vsaki evropski šoli je več t. i. jezikovnih sekcij, v katerih se enotni program izvaja v jeziku sekcije po istih učnih načrtih in na enak način. V ožji mreži evropskih šol tipa I ni slovenske jezikovne sekcije zaradi premajhnega števila slovenskih otrok, zato se izobražujejo v angleški, francoski ali nemški jezikovni sekciji, slovenščino pa imajo v programu kot predmet prvi jezik.

V evropskih šolah poučujejo učitelji, ki jih na delo napotijo države članice. Na podoben način so napoteni tudi drugi strokovni delavci (svetovalni delavci, knjižničarji) in ravnatelji ter pomočniki ravnateljev. V evropske šole je v šolskem letu 2020/21 napotenih 11 slovenskih strokovnih delavcev. Začasna napotitev na delo v tujino s polnim delovnim časom traja 9 šolskih let pod pogojem, da je napotena oseba pozitivno ocenjena po 2 letih in po 5 letih službovanja. Napotitev se izjemoma lahko podaljša na 12 let. Med začasno napotitvijo na delo v evropsko šolo delavec ostane v delovnem razmerju pri svojem delodajalcu v Sloveniji. Pravice in obveznosti napotenih oseb so določene v zakonu, ki ureja delovna razmerja v Republiki Sloveniji in v predpisih evropskih šol (Pravilnik za začasno napoteno osebje v evropskih šolah, Pravilnik o imenovanju in evalvaciji direktorjev in namestnikov). Ministrstvo, matična šola in delavec sklenejo tripartitno pogodbo o napotitvi delavca v tujino. V času napotitve matična šola delavcu izplačuje plačo, ki bi jo prejemal za delo v Sloveniji, ministrstvo pa šoli refundira sredstva na podlagi njenih mesečnih zahtevkov. Evropska šola delavcu izplačuje razliko do plače, ki mu pripada po predpisih Evropskih šol.

Delo poteka v izrazito večjezičnem in večkulturnem okolju, zato je poleg osnovne usposobljenosti za delo pomembno tudi znanje tujih jezikov in sposobnost delovanja v jezikovno in kulturno raznolikem okolju.

V šolskem letu 2021/22 bo Ministrstvo za izobraževanje, znanost in šport zagotovilo napotitev enega novega strokovnega delavca na sekundarno stopnjo (starost 11–18 let) ene od evropskih šol. Konkretno delovno mesto bo določeno glede na izkazan interes strokovnih delavcev.

Ministrstvo za izobraževanje, znanost in šport zato vabi strokovne delavce, ki jih zanima delo v evropski šoli z začetkom v šolskem letu 2021/22, da podajo prijavo za delovno mesto iz seznama potencialnih delovnih mest v I. točki.

1. **Seznam potencialnih delovnih mest in pogoji za zasedbo teh mest**
2. **Evropska šola Frankfurt:**
* učitelj francoščine\*,
* učitelj geografije in zgodovine\*,
* učitelj matematike,
* učitelj biologije in kemije,
* učitelj informatike,
* svetovalni delavec\*.
1. **Evropska šola Luksemburg II:**
* učitelj nemščine\*,
* učitelj francoščine\*,
* učitelj geografije\*,
* učitelj zgodovine\*,
* učitelj matematike,
* učitelj fizike,
* učitelj biologije,
* učitelj kemije,
* učitelj umetnosti\*,
* učitelj glasbe\*,
* učitelj športne vzgoje,
* svetovalni delavec\*.

**Učni jezik/znanje jezikov**

Učni jezikpri navedenih delovnih mestihje angleščina, razen pri tujih jezikih. Pri delovnih mestih za učitelja umetnosti, glasbe, športne vzgoje in za svetovanega delavca v EŠ Luksemburg II je učni jezik namesto angleščine lahko nemščina ali francoščina. Pri delovnem mestu svetovalnega delavca v EŠ Frankfurt se poleg angleščine zahteva tudi znanje nemščine.

Kandidat mora imeti znanje učnega jezika za predmete:

* umetnost, glasba, športna vzgoja na ravni C1 po Skupnem evropskem jezikovnem okvirju (v nadaljevanju: SEJO),
* matematika, naravoslovni predmeti, informatika, tuji jeziki, zgodovina, geografija na ravni C2 po SEJO.

Svetovalni delavec mora imeti znanje jezika na ravni C1 in znanje še enega od treh sporazumevalnih jezikov v evropskih šolah (nemščina, angleščina, francoščina) na ravni B2 po SEJO.

Znanje jezika se dokazuje s potrdilom, ki ga izda jezikovna šola. Velja tudi za učitelje tujih jezikov.

**Kandidat mora:**

* imeti v času prijave sklenjeno pogodbo o zaposlitvi za nedoločen čas v javni osnovni ali srednji šoli v Republiki Sloveniji,
* izpolnjevati pogoje v skladu s tretjim odstavkom 92. člena Zakona o organizaciji in financiranju vzgoje in izobraževanja (v nadaljevanju: ZOFVI),
* imeti opravljen strokovni izpit s področja vzgoje in izobraževanja,
* imeti najmanj triletne delovne izkušnje na delovnem mestu strokovnega delavca na področju vzgoje in izobraževanja,
* imeti ustrezno znanje učnega jezika (glej zgoraj).

Zaželene so izkušnje z diferenciacijo pouka za otroke s posebnimi potrebami, izkušnje pri delu v starostno heterogenih skupinah oz. združenih oddelkih, pri delu v večkulturnem in večjezičnem okolju na področju vzgoje in izobraževanja ter izkušnje pri uporabi informacijskih in komunikacijskih tehnologij.

Pri označenih delovnih mestih (\*) je zaželeno, da kandidat izpolnjuje pogoje tudi za poučevanje slovenščine.

1. **Prijava na informativno povabilo**

Prijava mora vsebovati naslednje podatke:

* kontaktni podatki (ime in priimek, naslov, e-mail naslov, telefonska številka),
* datum rojstva,
* izobrazba,
* delovne izkušnje,
* dokazilo o ustreznem znanju jezikov (certifikat po SEJO) ali izjava o nameri za pridobitev certifikata.

Priporočamo, da za življenjepis uporabite obrazec ‘Europass Curriculum Vitae' in pripadajočo jezikovno izkaznico:

 <http://europass.cedefop.europa.eu/sl/documents/curriculum-vitae/templates-instructions>

Rok za prijave: 10. december 2020

Ministrstvo bo do konca leta izbralo eno delovno mesto, za katerega bo predvidoma v mesecu januarju 2021 objavilo javni poziv ter opravilo izbor najustreznejšega kandidata izmed vseh prijavljenih, ki bodo izpolnjevali pogoje. Kandidate, ki se bodo prijavili na to povabilo, bo obvestilo o izboru konkretnega delovnega mesta in ustrezne kandidate pozvalo, da se prijavijo na javni poziv in predložijo dodatno dokumentacijo.

Prijave se pošljejo na naslov: Ministrstvo za izobraževanje, znanost in šport, Služba za mednarodno sodelovanje in evropske zadeve, Masarykova 16, 1000 Ljubljana oziroma na e-naslov: gp.mizs@gov.si (sklic: “Prijava na informativno povabilo št. 5302-15/2020”).

1. **Informacije**

Informacije o evropskih šolah in pogojih dela:

* Splošne informacije: <http://www.eursc.eu/en>
* Pravilnik za začasno napoteno osebje v evropskih šolah: <https://www.eursc.eu/BasicTexts/2011-04-D-14-en-12.pdf>
* Raven jezikovnih zmožnosti za učitelje in druge strokovne delavce: <https://www.eursc.eu/BasicTexts/2018-01-D-65-en-3.pdf>

Dodatne informacije: tatjana.jurkovic@gov.si

V besedilu uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.

 Ministrstvo za izobraževanje, znanost in šport